Source: https://petrocelli.blog.hu/2011/11/20/kukkolas_a_birosagon_a_cel_szentesiti_az_eszkozt?token=e3f2ea9aae78330de9a0edf726834e96
Timestamp: 2018-11-12 17:44:16+00:00

Document:
Kukkolás a bíróságon: a cél szentesíti az eszközt - Petrocelli
A Hunvald-sofőr szókincse, avagy hogyan készítsük...
Felvétel egy horvátországi vacsoráról, ahol az egyik fogás tízmillió euró lehetett. Rejtett kamera egy magyar étteremben, ahol talán egy közel négymilliárd forintos kárt okozó ipari kémkedésről egyezkednek. A vesztegető házimozija egy kétmilliós pakk átadásáról az újbudai politikusnak. Mi a közös ezekben az ügyekben?
A leskelődő kamera - és az általa rögzítettek büntetőjogi relevanciája.
Inkább csak falatozni kellett volna 1.
Van, hogy egyáltalán nem titokban forog a felvétel: jól látható tábla figyelmezteti a kamerára a vendégeket Zágráb egyik legjobb nevű éttermében. A Jutarnji list nevű horvát lap hozta nyilvánosságra az a felvételt, melyet a bíróság is felhasznált a volt horvát kormányfő, Ivo Sanader elleni, vesztegetési vádak miatt indított eljárásban. A perben immár a Mol elnök-vezérigazgatója is gyanúsított, a vádak szerint tízmillió eurós kenőpénzt továbbított Sanadernek.
A bíróságon bemutatták egy négyperces "némafilmet", amelyen Sanader Hernádi Zsolttal beszélget az étteremben. A találkozón a felek átadtak egymásnak egy papírlapot, amelyre Sanader előzőleg ráírt valamit, s a volt horvát kormányfő kivette mobiltelefonja akkumulátorát. A bíróság úgy ítélte meg, a felvétel elkészítése nem ütközik a horvát alkotmányba, törvényekbe és a nemzetközi jogba. Ivan Turudic megállapította: a felvétel nyilvános helyen készült, ahol világosan feltüntették, hogy a helyiséget videokamerával figyelik.
A védelem kifogásolta, hogy a felvételt kiszivárogtatták a sajtónak, mielőtt beterjesztették a bíróságnak. Jadranka Slokovic védőügyvéd megjegyezte, hogy szerkesztett felvételről van szó; tudomása szerint az eredeti felvétel több mint kétórás, így a négyperces részlet - érvelt az ügyvéd - nem mutatja be, hogy valójában mi történt az étteremben. Tamara Laptos ügyész közölte, ő sem örül nagyon a felvétel rövidségének, de ez volt az egyetlen videofelvétel, amelyet a Sanader-Hernádi találkozóról az étteremben találtak.
További részletek a srbija blogon.
Inkább csak falatozni kellett volna 2.
Egy moszkvai üzletemberrel vacsorázott a Tabán Terasz étteremben a Diagon Kft. két volt alkalmazottja 2008. április 15-én. Vendégük, az orosz Lytech képviselője egy nagyszabású üzlet reményében érkezett Budapestre. A vacsoráról titokban egy mobiltelefonos videófelvétel készült, melyet később bizonyítékként fogadott el az első fokon eljáró Fővárosi Bíróság az első magyar ipari kémperben. Az ipari kémkedés miatt indult Diagon-ügy vádlottjait 1 és 2 év közötti szabadságvesztéssel sújtotta, és összesen 3 milliárd 269 millió forint megfizetésére kötelezte (a fellebbezések miatt nem jogerős) ítéletében a bíróság.
A kémperben egy másik, a képmás és hangfelvétel oltalmához hasonlóan szenzitív dimenzióban, a levéltitok kapcsán is megengedő (realista) volt a bíróság. Az ítélet indoklásában külön is kitértek arra, hogy a Diagon nem sértett levéltitkot akkor, amikor a milliárdos nagyságrendű károkozásra készülő vádlottak egyikének e-mail levelezésébe betekintett. A levéltitok ugyanis csak zárt küldeményeket véd - a vádlott viszont a munkahelyi gépén eltárolta a magán (gmail) postafiókjának a jelszavát, és így automatikusan hozzáférhetővé vált a levelezése. Itt tehát az analógia nem egy borítékba zárt levél, hanem egy nyílt levelezőlap vagy képeslap.
A nem elég trükkös XI. kerületi szocialista
Wieszt Jánost, az előző ciklus XI. kerületi MSZP-s frakcióvezetőjét azután helyezték előzetesbe, hogy nyilvánosságra került egy rejtett kamerás felvétel, amelyen a politikus több mint kétmillió forint kenőpénzt vesz át 2007-ben egy vállalkozótól, egy üzlethelyiség eladása kapcsán. A 2010 májusában (a választásokhoz igazodó időpontban) előkerülő felvétel tanúsága szerint a szocialista politikus számított arra, hogy a vastag borítékkal érkező vállalkozó trükközni fog, de nem rejtett kamerára, csupán hangfelvevőre számított. Ezért is olyan mókás az alábbi videó, ahol Wieszt nem szólal meg, hanem leginkább csak bólogat és mutogat, mint egy korrupt jeltolmács:
A felvételen Wieszt tárgyalópartnere arra hivatkozik, hogy a bruttó összeg tíz százalékában állapodtak meg, és félhangosan fejben számolva levezeti, hogy 2,1 millió lesz a pontos összeg, amelyről kettejük között szó volt. Wieszt bólint. A vesztegető az asztalra teszi a pénzes borítékot, amit Wieszt átvesz. A tárgyalópartner ezt követően megjegyezi: "És akkor innentől remélem, majd tudjuk picit húzni az ügyet". Wieszt ismét bólint.
A Fidesz-feljelentésre indult ügyben a bíróság fokozatosan lépdel visszafelé a kényszerintézkedések sorában: az előzetes letartóztatásból házi őrizet, utóbbiból pedig idén augusztusban lakhelyelhagyási tilalom lett.
A legnyomorultabb beteggondozó
Idén januárban került nyilvánosságra az a felvétel, melyen minden bizonnyal a világ egyik legnyomorultabb, legrosszabb ápolója látható. A 70 éves, Alzheimer-kórban szenvedő Ivy McCluskey ágya mellett felszerelt rejtett kamera nem bántalmazást, kegyetlenkedést vagy szóbeli agressziót rögzített, "csupán" jó étvágyú ebédeket. A beteg asszony ápolónője minden nap kényelmesen elhelyezkedett az ápoltja ágya mellett, és annak szeme láttára elette előle az ételt. Három hónapon keresztül éheztette az idős hölgyet, miután az elhunyt.
Fontos megjegyezni: elméletileg a hozzátartozók itt sem készíthettek volna felvételt az ápolóról annak tudta és beleegyezése nélkül. De enélkül sosem tudták volna meg, miért veszítették el az édesanyjukat, és az ápoló újabb betegeket éheztetett volna a halálba.
Az igazságszolgáltatás is megérkezett a 21. századba
Az elmúlt évek nagy leleplezéseihez egyre gyakrabban járultak hozzá rejtett kamerával készített felvételek. Így bukott meg a Zuschlag-ügy farvizén érkező Weiszenberger László, és ez lett a veszte hat korrupt FIFA-tagnak is, akiket a Sunday Times magukat egy amerikai konzorcium lobbistáinak kiadó újságírói vezettek meg, szintén rejtett kamerával felvéve, amikor a tisztviselők pénzt kértek azért, hogy a 2018-as, és a 2022-es vb helyszínének kiválasztásakor az adott országra voksoljanak.
A magyar igazságszolgáltatás pedig lassan (e tekintetben) megérkezett a 21. századba. Amikor egy bíró képes mérlegelni a különbséget egy számítógépes levelezés feltörése, és a mentett jelszóval az irodai gépen automatikusan belépő gmail között, akkor bízvást állítható, hogy valami elkezdődött. A rejtett kamerás felvételek kapcsán pedig már a Legfelsőbb Bíróság egyik, büntetőeljárással kapcsolatos határozata is megállapította, hogy az ilyen kép- és hangfelvétel a szabad bizonyítás elve alapján a büntetőeljárásban felhasználható. A Legfelsőbb Bíróság Polgári Kollégiuma több eseti döntésében kifejtette, hogy a bíróság vagy más hatóság előtt folyó eljárásban az igazság érvényesülésének biztosítása közérdek, és a bizonyítás ezt a célt szolgálja. Bizonyíték minden tény, amely a bűncselekmény elkövetésének és az elkövető személyének megállapításához, valamint a büntetés helyes mértékének kiszabásához szükséges. Ezért ilyen esetben nem lehet a felvétel felhasználását visszaélésnek tekinteni.
De, és akkor szemléltessük ezzel a jog szép és bonyolult világát, ettől még a felvétel készítője polgári eljárásban perelhető, tőle kártérítés kérhető - ugyanis a felvétel készítése ettől még jogellenes tett marad.
Strasbourgnak embertelen, a magyar illetékesnek "szakszerű és jogszerű"
https://petrocelli.blog.hu/api/trackback/id/tr113395271
poa ogapo 2011.11.21. 22:14:13

References: bíróság 
 bíróság 
 Bíróság 
 bíróság 
 Bíróság 
 Bíróság 
 bíróság